Elm, texnologiya, həyat
Ətraf mühiti çirkləndirən maddələr
İnsanları əhatə edən və onlarla qarşılıqlı təsirdə olan hər şey ətraf mühit adlanır. Su, torpaq, hava və canlılar aləmi ətraf mühitin mühüm hissəsini təşkil edir.
Evimizi və ətrafımızı təmiz saxladığımız kimi, ətraf mühiti də təmiz saxlamaq, ona qayğıkeş münasibət göstərmək, təbii ehtiyatlardan səmərəli istifadə etmək borcumuzdur. Təmiz hava ilə nəfəs almaq, təmiz su içmək, orqanizm üçün faydalı olan məhsullar yetişdirmək günümüzün vacib məsələlərindəndir.
DÜŞÜN • MÜZAKİRƏ ET • PAYLAŞ
Son illərdə ətraf mühitin çirklənməsinin artmasının hansı səbəblərini sadalaya bilərsiniz? Vaxtında tədbirlər görülməsə, bu hansı mənfi nəticələrə səbəb ola bilər?
Siz “Təbiət” dərsliyindən ətraf mühitin çirklənməsi haqqında məlumatlar almışsınız. Havanı, suyu və torpağı çirkləndirən bəzi mənbələr ilə də tanışsınız. Gəlin ətraf mühiti çirkləndirən bir neçə maddə ilə yaxından tanış olaq.
Havanı çirkləndirən maddələr
Havanın çirklənməsinə səbəb olan ən mühüm amillərdən biri nəqliyyat vasitələrindən ayrılan tüstü qazlarıdır.

| Nəqliyyat vasitələrinin mühərriklərində yanacağın yanması baş verir və bu reaksiya nəticəsində karbon qazı və su buxarı alınır. Alınan bu qarışıq atmosferə atılır. Nəqliyyat vasitələri kimi zavod və fabriklərin tüstü qazları da atmosferdə olan karbon qazının miqdarının artmasına səbəb olur. Bu proseslər zamanı yanma bəzən tam getmir və karbon qazı ilə bərabər, bir sıra zəhərli maddələr əmələ gəlir. Bu maddələr də tüstü qazları ilə ayrılaraq havaya qarışır. Tənəffüs zamanı canlıların orqanizminə düşür və bir sıra fəsadlara səbəb olur.

| Alınan karbon qazı hesabına onun havada miqdarı artır, “istixana effekti” yaranır. Bu da get-gedə qlobal istiləşməyə səbəb olur.