| Atomun quruluşu
Skandinaviya yarımadasında Şimal və Cənub qütblərində baş verən “qütb gecələri”ndə “qütb parıltıları” kimi adlandırılan maraqlı hadisə müşahidə olunur. Bu zaman sarımtıl-yaşıl və qırmızı işıqlar üfüqdə sayrışır. Alimlər müəyyən etmişlər ki, “qütb parıltıları” atomun kiçik zərrəciyi olan elektronlar hesabına baş verir. |
⬤ | Günəşin yüksək enerjili şüaları atmosferdə olan azot və oksigenin molekulları ilə toqquşur. Bu enerji hesabına atomlarda olan elektronlar udulmuş enerjini işıq şüaları şəklində buraxır. Sarımtıl-yaşıl və qırmızı işıqlar oksigenin, mavi işıqlar isə azotun elektronlarının enerjini şüalandırması nəticəsində əmələ gəlir.
⬤ | 1. Elektronlar haqqında nə bilirsiniz? 2. Rənglərin fərqli olması ilə elektronların enerjiləri necə əlaqələndirilə bilər? 3. Atomda elektronlardan başqa hansı zərrəciklər var?

Bölmədə öyrənəcəksiniz
• Atom proton, neytron və elektronlardan təşkil olunur
• Atomun kütlə ədədi proton və neytronların sayları cəminə bərabərdir
• İzotoplarda proton sayı eyni, neytron sayı və kütlə ədədi isə fərqlidir
• Atomlar elektron aldıqda mənfi yüklü, verdikdə isə müsbət yüklü ionlar əmələ gətirir
• Müsbət yüklü ion kation, mənfi yüklü ion isə anion adlanır