Elm, texnologiya, həyat
Ərintilər
Saf metalların xassələri çox hallarda onların tətbiqi üçün tam uyğun olmur. Bu səbəbdən, əsasən, onların ərintilərindən istifadə edilir. Ərintilər iki və daha artıq maddənin əridilərək qarışdırılmasından, sonra isə soyudularaq bərkidilməsindən əmələ gələn homogen qarışıqlardır.
Ərintilər, əsasən, metallardan hazırlanır. Bəzi hallarda isə metallara qeyri-metallar da əlavə edilir. Ərintilərin onu əmələ gətirən metallara nisbətən bir sıra üstün xassələri olur. Bu səbəbdən elm daim yeni və keyfiyyətli ərintilərin axtarışındadır. Alınan ərintilərin üstünlükləri texnika və sənayedə uğurla istifadə olunur.
Ərintilər, əsasən, başlanğıc metallardan mexaniki baxımdan davamlı və bərk olur. Məsələn, dəmir saf halda nisbətən yumşaq metaldır. Bu xassəsinə görə ondan saf halda geniş istifadə olunmur.
Tərkibində müəyyən qədər karbon və az miqdarda başqa elementlər olduqda alınan ərinti dəmirlə müqayisədə daha bərk olur. Dəmirin tərkibində karbonun miqdarının təqribən 2%-dən çox olan ərintisi çuqun adlanır. Çuqun tünd və tutqun rəngdə, habelə kifayət qədər bərk və istiyədavamlı olur.

Çuqun qablar | Çuqun mühərrik

Çuqun qapaq | Çuqun körpü

▲ Çuqundan hazırlanmış məmulatlar