DÜŞÜN • MÜZAKİRƏ ET • PAYLAŞ
Qapalı qarajda avtomobilin mühərrikinin işlək vəziyyətdə saxlanılması tövsiyə olunmur. Sizcə, nə üçün?
Suyu çirkləndirən maddələr
Su mühitini çirkləndirən əsas mənbələrdən biri məişət tullantılarıdır.

Yuyucu vasitələr, qida qalıqları və s. ilə çirklənmiş məişət tullantıları təmizlənmədən su hövzələrinə axıdıldıqda onların çirklənməsinə səbəb olur. Sənaye şəhərlərində zavod və fabriklərin tullantı sularının sututarlarına axıdılması da onların çirklənməsinə səbəb olur. |

Həmçinin bərk sənaye və məişət tullantıları da su mühitini əhəmiyyətli dərəcədə çirkləndirir. Plastik materialların su hövzələrində toplanması gələcəkdə daha ciddi fəsadların olacağından xəbər verir. |

Dəniz və okeanların çirklənməsi neftin çıxarılması və nəqli zamanı da baş verir. Tanker qəzaları zamanı bəzən su hövzələrinə milyonlarla ton neft qarışır. |

Torpağı çirkləndirən maddələr

Torpağın çirklənməsi, əsasən, kənd təsərrüfatı fəaliyyəti zamanı baş verir. Bu zaman torpağa ziyanvericilərə, bitki xəstəliklərinə və alaq otlarına qarşı istifadə olunan dərmanlar (pestisidlər), bitkilərin inkişafı üçün istifadə olunan gübrələr verilir ki, bu da canlı orqanizmlərin sağlamlığına ciddi təhlükə yaradır. |

Həmçinin quruda neftin çıxarılması və sənaye müəssisələrinin bərk tullantıları da torpağı çirkləndirir. |  |

DÜŞÜN • MÜZAKİRƏ ET • PAYLAŞ
Hava, su və torpağın hər hansı birinin çirklənməsi digərlərinin də çirklənməsinə səbəb ola bilərmi? Fikrinizi misallar üzərində əsaslandırın.