Layihə | Havanın çirklənməsi
Sizə havanın çirkliliyi ilə əlaqədar esse təqdim olunur. Bu esseni oxuyun və aşağıdakı tapşırıqları yerinə yetirin. 1. Esse əsasında təqdimat hazırlayın. Təqdimat müxtəlif formalarda (prezentasiya, buklet, rəsm əsəri və s.) ola bilər. 2. Hava çirklənməsinə səbəb olan kimyəvi birləşmələri formulları ilə birlikdə təqdimatınızda qeyd edin. 3. Bu bölmədə öyrəndiklərinizlə essedə qeyd olunanları əlaqələndirin. 4. Havanın çirklənməsi ilə mübarizə aparmaq üçün ölkəmizə aid təkliflər verin.

| Nəfəsimizi qoruyaq Ətraf mühitə zərərli maddələr atıldıqda tənəffüs etdiyimiz havanın çirklənməsi baş verir. Bu çirkləndiricilərin mənbəyi meşə yanğınları və ya vulkan püskürmələri kimi müxtəlif təbii hadisələr də ola bilər. Lakin havanın çirklənməsi, əsasən, insan fəaliyyəti ilə əlaqədar olur. Avtomobillər, yük maşınları və digər nəqliyyat vasitələri işlənmiş qazlar ilə havanı çirkləndirir. Həmçinin zavodlar və fabriklər tüstü, kimyəvi maddələr və toz kimi çirkləndiriciləri havaya buraxır. Bu çirkləndiricilər xüsusilə sənaye zonalarına yaxın ərazilərdə havanın keyfiyyətinə mənfi təsir göstərir. Kənd təsərrüfatı fəaliyyətləri zamanı məhsul qalıqlarının yandırılması, kimyəvi gübrələrin və pestisidlərin istifadəsi də havanı zərərli maddələr ilə çirkləndirir. Çirkləndirici maddələrin hissəcikləri görünə bilən və ya görünməz olmaqla həm ətraf mühitə, həm də sağlamlığımıza ciddi təhlükə yaradır. İşlənmiş qazların tərkibində kükürd və azot oksidləri və başqa zəhərli maddələr olur. Belə zəhərli maddələrdən biri də dəm qazıdır. Dəm qazı hamam otaqlarında və mətbəxdə təbii qazın natamam yanmasından da əmələ gəlir. İnsanların dəm qazından zəhərlənməsinə tez-tez rast gəlinir. Tərkibində dəm qazı olan hava ilə tənəffüs etdikdə bu qaz qanın ağciyərlərdən orqanlara oksigenin və orqanlardan ağciyərlərə karbon qazının daşınma prosesini pozur.