| Kimyəvi birləşmələr
1983-cü il aprelin 1-də ABŞ-ın Miçiqan ştatının Durand şəhərində nəşr olunan qəzetlərin birində şəhərin su borularında "dihidrogen monooksid" adlı təhlükəli maddənin tapıldığı bildirilmişdir. Bu maddə “metalların paslanmasını artıran” və “boğulmaya səbəb olan” maddə kimi təqdim edilirdi. Bu məlumatda onun qadağan edilməsi təklif olunurdu. Məlumat şəhər əhalisini narahat etmiş və müvafiq tədbirlərin görülməsi tələb edilmişdir. Lakin sonradan bunun bir zarafat olduğu anlaşılmışdır.
⬤ | 90-cı illərdə bu zarafat internet üzərindən başqa formalarda yayılmış və daha çox insana çatdırılmışdır. Bu məlumatlarda dihidrogen monooksid daha təhlükəli təsvir olunmuşdur: “ağır yanıqlara səbəb ola bilər”, “məhsul yuyulduqdan sonra belə bu kimyəvi maddə ilə çirklənmiş qalır” və s. Məlumatda bunlara baxmayaraq bu maddənin həlledici, soyuducu, yanğını söndürən maddə və s. kimi istifadə olunması da qeyd olunurdu.
⬤ | 1. Hansı maddədən söhbət gedir? 2. Məlumatda bu maddənin hansı xassələri təsvir olunur? 3. Bu maddənin tərkibini onu əmələ gətirən elementlərin simvollarından istifadə etməklə necə ifadə etmək olar?

Bölmədə öyrənəcəksiniz
• Kimyəvi birləşmələrin tərkibi kimyəvi formullar ilə ifadə olunur
• Bəzi kimyəvi birləşmələrdən qida maddələri, dərman preparatları, dezinfeksiyaedici və təmizləyici vasitələr kimi istifadə olunur
• Süxurlar növlərinə, tərkibinə, xassələrinə və istifadə olunmasına görə bir-birindən fərqlənir