I hissə |  |

Fəaliyyət Atomun modeli necə qurulur? Ləvazimat: üç müxtəlif rəngli plastilin, ağ kağız, karandaş. Təlimat: Addım 1. Ağ kağız üzərində plastilindən istifadə etməklə tərkibində 3 proton və 4 neytron olan nüvə düzəldin. Proton və neytronları düzəltdiyiniz plastilinlərin rəngini fərqli götürün. Addım 2. Nüvə ətrafında karandaşdan istifadə etməklə iki elektron təbəqəni əks etdirən dairə çəkin. Proton və neytronu hazırladığınız rənglərdən fərqli rəngdə plastilindən 3 elektron hazırlayın. Onlardan ikisini birinci, birini isə ikinci dairə üzərinə yapışdırın. |  | Müzakirə edin: 1. Proton və neytronların modellərini hazırladıqda onların ölçü nisbətini necə təyin etdiniz? Nə üçün? 2. Elektronun modelini hazırladıqda onun ölçüsünü proton və neytrona nəzərən necə təyin etdiniz? Nə üçün? 3. Hazırladığınız modeldə neçə müsbət, neçə mənfi və neçə yüksüz zərrəcik var? 4. Tərkibində 4 proton, 5 neytron və 4 elektron olan atomun modeli necə olar?

Müxtəlif elementlərin fərqli atomlardan təşkil olunduğunu bilirsiniz. Bu atomlar tərkiblərində olan zərrəciklərin sayına görə bir-birindən fərqlənir. Helium, litium (Li) və berillium (Be) atomları misalında bu zərrəciklərin sayını müqayisə edək.

He | Li | Be |
| elektron neytron proton
2 proton 2 neytron 2 elektron | 3 proton 4 neytron 3 elektron | 4 proton 5 neytron 4 elektron |

Helium, litium və berillium atomlarının modellərindən göründüyü kimi, eyni bir atomda proton və elektronların sayı bərabər olur. Neytronların sayı isə protonların sayından fərqli ola bilər.