| Kimyəvi elementlər
Qədim zamanlardan insanlar ov və kənd təsərrüfatı alətləri, məişət və bəzək əşyaları hazırlamaq üçün müxtəlif materiallardan istifadə etmişlər. Bu alətlər və əşyalar əvvəlki dövrlərdə daşlardan və qaya parçalarından hazırlanmışdır. Sonrakı dövrlərdə isə insanlar artıq yeni materiallar əldə etmiş, onlardan müxtəlif əşyalar hazırlamağa başlamışlar. Tuncun (bürüncün) əldə edilməsi ilə bu, yeni bir mərhələyə qədəm qoymuşdur. Dəmirin kəşfi, ondan hazırlanan əmək alətləri və silahlar sivilizasiyanın inkişafına səbəb olmuşdur. |
⬤ | Yeni materialların alınması günümüzdə də davam edir və bu, kimya elminin mühüm istiqamətlərindən biri hesab olunur.
⬤ | 1. Tuncun tərkibi hansı kimyəvi elementlərdən təşkil olunub? 2. Nə üçün dəmirin kəşfindən sonra əşyalar, əsasən, ondan hazırlanmağa başlandı? 3. Metalların tətbiqinə hansı misalları göstərə bilərsiniz? 4. Müasir dövrdə hansı yeni materiallardan istifadə olunur?

Bölmədə öyrənəcəksiniz
• Kimyəvi elementlər simvollarla işarələnir
• Canlılar və cansız təbiət müxtəlif kimyəvi elementlərdən (oksigen, hidrogen, karbon, azot, silisium və s.) təşkil olunur
• Elementlər metallar və qeyri-metallara ayrılır
• Metallar və qeyri-metallar xassələrinə görə fərqlənir
• Metallar və qeyri-metallar müxtəlif məqsədlər üçün istifadə olunur