Layihə | Təcrübənin xətasının hesablanması

Otaq temperaturunda xörək duzu və ya şəkərin 100 ml suda həll olan miqdarının müəyyən edilməsi təcrübəsinin xətasını hesablayaq. Bunun üçün əvvəlcə aşağıdakı cədvəli dəftərinizə köçürün və təcrübənin gedişatında aparılan ölçmələrin nəticəsini cədvələ qeyd edin.

Suyun həcmi, ml | Suyun stəkan ilə birlikdə kütləsi, q | Məhlulun stəkan ilə birlikdə kütləsi, q | 100 ml suda həll olmuş maddənin kütləsi, q | Kütlə fərqi, q | Təcrübənin xətası, %
100 |  |  |  |  |

1. Menzurka ilə 100 ml su ölçün. 2. Suyu stəkana əlavə edin, onun stəkan ilə birlikdə kütləsini ölçün və cədvəldə qeyd edin. 3. Suya kütləsini ölçərək müəyyən miqdar həll olan maddə əlavə edin və maddə tam həll olana qədər qarışdırın. Suya maddə əlavə etməyi o vaxta qədər davam etdirin ki, maddə suda həll olmasın və məhlulun dibinə çöksün. 4. Çökmüş hissəni süzərək məhluldan ayırın. Bunun üçün süzgəc kağızı və şüşə qıfdan istifadə edin. Süzmədən sonra məhlulu həmin stəkana əlavə edin və onun stəkan ilə birlikdə kütləsini ölçün və cədvəldə qeyd edin. 5. Məhlulun və suyun stəkan ilə birlikdə kütlələrinin fərqinə əsasən 100 ml suda həll olmuş maddənin kütləsini (q) hesablayın və cədvəldə qeyd edin. 6. Alınan bu qiymətin 4.3 mövzusunda (səh. 77) verilmiş uyğun miqdar ilə fərqini hesablayıb cədvələ qeyd edin. 7. Alınan kütlə fərqini 100%-ə vurub 4.3 mövzusunda (səh. 77) verilmiş uyğun miqdara bölməklə təcrübənin xətasını (faizlə) hesablayın. | • Hesabladığınız təcrübənin xətası 0%-dən yuxarıdırsa, hansı mərhələdə xəta etdiyinizi ehtimal edin. • Bu xətanı aradan qaldırmaqla təcrübəni yenidən təkrarlayın. Təcrübənin xətasının qiyməti azalırsa, ehtimalınızın düzgün olduğuna əmin olun.