Qarışıqlar | 4

DÜŞÜN • MÜZAKİRƏ ET • PAYLAŞ Bərabər kütlədə götürülmüş şəkər tozunu və qənd parçasını ayrı-ayrı qablarda olan eyni həcmli və eyni temperatura malik suda həll etdikdə hansı daha sürətlə həll olar? Fikrinizi əsaslandırın. Temperaturun artması ilə qazların suda həll olması azalır. Buna səbəb temperaturu artırdıqda qaz molekullarının enerjisinin artmasıdır. Bu zaman onların uçuculuq qabiliyyəti də artır və nəticədə suda həll olması azalır. Şəkildə bəzi qazların suda həll olmasının temperaturdan asılılıq qrafikləri verilmişdir. Qazların suda həll olması təzyiqdən də asılıdır. Bunu aşağıda verilmiş şəkil üzərində müşahidə etmək olar. Şəkildə porşenlə təchiz olunmuş qabda qazın suda həll olması təsvir edilmişdir. Porşeni aşağıya doğru sıxdıqca təzyiq yüksəlir, suya keçən qaz molekullarının sayı artır və nəticədə qazın suda həll olması çoxalır. Şəkildə bəzi qazların suda həll olmasının təzyiqdən asılılıq qrafikləri verilmişdir. Göründüyü kimi, qazların suda həll olması təzyiq artdıqca artır. Qazlardan fərqli olaraq bərk maddələr və mayelər sıxıla bilmir. Bu səbəbdən təzyiq mayelərin və bərk maddələrin suda həll olmasına təsir etmir. | Bilirsinizmi? Qazlı içkilərin hazırlanmasında karbon qazından istifadə olunur. Bu zaman soyudulmuş suya yüksək təzyiqdə karbon qazı vurulur və qapağı kip bağlanır. Bu içkilərin üzərində “soyuq için” qeydinin yazılması da qazların suda həll olmasının temperaturdan asılılığı ilə əlaqədardır.