Atomun quruluşu | 2

Atomu təşkil edən zərrəciklər Atomun ölçüsü çox kiçikdir, onu görə bilmək üçün atomu milyonlarla dəfə böyütmək lazımdır. Bu qədər kiçikölçülü olmasına baxmayaraq atomun özü də daha kiçik zərrəciklərdən – proton, neytron və elektronlardan təşkil olunur. Proton və neytronlar atomun mərkəzində yerləşir və atomun nüvəsini təşkil edir. Elektronlar nüvə ətrafında elektron təbəqələrində (energetik səviyyələrdə) fırlanır. Proton p ilə işarə olunur, müsbət yüklüdür. Onun yükü şərti olaraq +1 qəbul edilib. Neytron n ilə işarə olunur, neytraldır. Elektron e ilə işarə olunur, mənfi yüklüdür. Onun yükü şərti olaraq -1 qəbul edilib. Atomu təşkil edən zərrəciklərin ölçüləri atomun ölçüsündən dəfələrlə kiçik olduğu üçün onun əsas hissəsi boşluqlardan ibarətdir. Atom və onu təşkil edən zərrəciklərin ölçüləri kimi kütlələri də çox kiçikdir. Proton və neytronun kütləsi təqribən bərabər, elektronun kütləsi isə proton və neytronun kütləsindən təqribən 1840 dəfə kiçikdir. Şərti olaraq protonun və neytronun kütləsi 1, elektronun kütləsi isə 0 qəbul edilir. Helium atomu misalında atomu təşkil edən zərrəcikləri nəzərdən keçirək. Şarı dolduran helium qazı helium atomlarından təşkil olunub. Helium atomu kiçik zərrəciklərdən ibarətdir. Proton: işarəsi p, şərti yükü +1, şərti kütləsi 1 Neytron: işarəsi n, şərti yükü 0, şərti kütləsi 1 Elektron: işarəsi e, şərti yükü -1, şərti kütləsi 0 Proton və neytronlar atomun mərkəzində yerləşir və birlikdə atomun nüvəsini təşkil edir Elektronlar nüvənin ətrafında fasiləsiz hərəkət edir. | Bilirsinizmi? Atomun nüvəsi atomun öz ölçüsündən 100 min dəfələrlə kiçikdir. Bunu bir noxud dənəsini ortaölçülü futbol stadionu ilə müqayisə etməklə təsvir etmək olar. Atomun ölçüsü nüvədən nə qədər böyükdürsə, stadion da noxuddan o qədər böyükdür.