Paylaşma
D.Mendeleyev dövri cədvəli digər alimlərlə bölüşdü və onun fikri bir neçə ilə öz təsdiqini tapdı. Vaxt keçdikcə yeni düzəlişlər edildi və dövri cədvəl daha da təkmilləşdirildi.
Elmi metod izlənmədən müəyyən təsadüflər nəticəsində də bəzi kəşflər edilib. Bunlara misal olaraq penisillinin və radioaktivlik hadisəsinin kəşfini göstərmək olar. Bütün kimya kəşflərinin sistemləşdirilməsi isə Beynəlxalq Nəzəri və Tətbiqi Kimya İttifaqı (International Union of Pure and Applied Chemistry – IUPAC) tərəfindən həyata keçirilir. Bu təşkilat tərəfindən on milyonlarla kimyəvi maddənin adlandırılması, kimyəvi terminlərin tərifinin verilməsi və s. kimi işlər aparılır.
Kimyanı öyrənmək bizə nə verir?

DÜŞÜN • MÜZAKİRƏ ET • PAYLAŞ Kimyanın həyatımızda önəmli yeri var. • Gündəlik həyatımızda hansı qida maddələrindən istifadə edirik? • Məişətdə hansı maddələri istifadə edirik? • Sizcə, kimya olmasaydı, indiki həyatımız necə formalaşardı? |

Kimyanın inkişafı ilə sivilizasiyanın inkişafı da yeni mərhələyə qədəm qoydu. Yeni maddələrin alınması və çevrilmələrin öyrənilməsi ilə insanların rifah halı yaxşılaşdı. Müasir dövrdə texnologiyanın inkişafı birbaşa kimya sənayesinin inkişafından, kimyaçıların əldə etdiyi xüsusi təyinatlı maddələrdən asılıdır. Günümüzdə istifadə etdiyimiz mobil telefonlardan kosmik raketlərə, geyimlərimizdən qida və dərman maddələrinə qədər mövcud çeşidliliyə sahib olmağımızın səbəbi kimyanın inkişafıdır. Artıq kimyaçılar müxtəlif təyinatlı və əvvəllər qeyri-adi görünən xüsusiyyətləri olan materiallar əldə edə bilirlər. Kimya sahəsində olan kəşflər hesabına biz artıq müxtəlif xəstəliklərin müalicəsində istifadə olunan dərman preparatları əldə etmiş, toxunuşa həssas sensorlu ekranlara sahib olmuşuq. İslanmayan parça, kir götürməyən səth və s. kimi qeyri-adi xüsusiyyətlərə sahib materiallar insanların istifadəsinə verilib.