I hissə |  |

2.2 Nüvə yükü və kütlə ədədi

Günəş sistemində bütün planetlər Günəş tərəfindən cəzb olunur. Bu səbəbdən planetlər orbitlər üzrə Günəş ətrafında fırlanır və öz orbitlərindən çıxmır. Atomda da elektronlar müəyyən elektron təbəqələri üzrə nüvə ətrafında fırlanır. | • Elektronların nüvə ətrafında fırlanmasına və öz elektron təbəqələrindən çıxmamasına səbəb nədir? • Nüvənin yükünü necə müəyyən etmək olar? • Atomun bütövlükdə yükü neçədir?

Açar sözlər kütlə ədədi, elektroneytral zərrəcik, nüvə yükü |  | Atomun nüvəsi proton və neytronlardan təşkil olunur. Proton müsbət yüklü, neytron isə yüksüz olduğundan nüvə müsbət yüklüdür. Nüvə yükü protonların hesabına əmələ gəlir. Protonların hər birinin şərti yükü +1 olduğundan protonların sayının cəmi nüvə yükünə bərabər olur. proton sayı = nüvə yükü

Fəaliyyət Atomun hissələri arasındakı əlaqəni necə modelləşdirmək olar? Ləvazimat: kiçik top, ip. Təlimat: Addım 1. İpin bir ucuna top bağlayın, digər ucundan tutaraq başınızın üzərində fırladın. 1 dəqiqə fırlatdıqdan sonra ipi buraxın. Addım 2. 1-ci addımı təkrarlayın, lakin ipi buraxmayın və fırlatmağı anidən dayandırın. Addım 3. 1 və 2-ci addımları ipin uzunluğunu dəyişdirərək təkrarlayın. | Müzakirə edin: 1. Mərkəzdə duran təcrübəçi, ip və top atomda nəyi ifadə edir? 2. İpi anidən buraxdıqda nə baş verdi? Buradakı nəticəyə əsasən atom haqqında hansı mülahizəni yürütmək olar? 3. İpi anidən dayandırdıqda nə baş verdi? Buradakı nəticəyə əsasən atom haqqında hansı mülahizəni yürütmək olar? 4. İpin uzunluğunu dəyişdikdə onu fırlatmağa sərf etdiyiniz enerji necə dəyişdi?

Elektronlar mənfi yüklü olduğundan onlar müsbət yüklü nüvə tərəfindən cəzb olunur. Buna görə də onlar nüvə ətrafında müəyyən elektron təbəqələri üzrə hərəkət edir. Helium, litium və berillium atomlarının modellərindən göründüyü kimi, atomda proton və elektronların sayı bərabər olur.
proton sayı = elektron sayı